O tânără utilizatoare a aplicației de dating BADOO a fost jefuită de un bărbat pe care l-a cunoscut pe această platformă. A rămas fără bani, bijuterii, telefon și carduri, dar poliția l-a identificat și l-a plasat în arest preventiv.
Tânăra bucureșteancă a fost păcălită să se lase legată la ochi și de mâini sub premiza unui "joc erotic", însă bărbatul i-a furat portofelul, bijuteriile și a retras bani de pe unul dintre carduri. Dauna totală a fost de peste 5.000 lei.
"Totodată, la scurt timp după comiterea faptei, în jurul orei 20.30, de pe un card bancar sustras de bărbat, ar fi fost efectuate mai multe tranzacții, fără consimțământul acesteia. În urma activităților specifice a fost identificat un bărbat, în vârstă de 32 de ani, bănuit de comiterea faptelor", a transmis poliția, citată de G4Media.ro.
Incidentul a avut loc în luna ianuarie, dar polițiștii l-au reținut pe bărbat abia miercuri, 20 martie, pentru "săvârșirea infracțiunilor de furt, acces ilegal la un sistem informatic și efectuarea de operațiuni financiare în mod fraudulos".
Bărbatul a fost arestat preventiv pentru 30 zile, iar Secția 11 Poliție continuă investigația.